Akashi (1897)

Akashi () oli keisarillisen Japanin laivaston maaliskuussa 1899 valmistunut Suma-luokan panssarikansiristeilijä. Alus poistettiin laivaston alusluettelosta 1. huhtikuuta 1928 ja tuhoutui maalilaivana vuonna 1930.

 Valmistus 

Alus tilattiin vuoden 1893 hankinnoissa Yokosukan laivastontelakalta, missä köli laskettiin elokuussa 1894. Alus laskettiin vesille 18. joulukuuta 1897 ja valmistui 30. maaliskuuta 1899 kolmannen luokan risteilijänä.

 Palvelus 

Palveluksen aloitettuaan Akashilla todettiin useita mekaanisia vikoja, joten se palautettiin Yokosukan telakalle korjattavaksi lokakuussa ja tammikuussa 1900. Alus oli lisäksi korjattavana Kuren laivastontelakalla toukokuussa ja Sasebossa heinäkuussa 1900. Alus oli heinäkuusta marraskuuhun tukemassa boksarikapinaa kukistavien japanilaisten maihinnousua Tianjiniin.

Kiinasta palattuaan alus siirrettiin Kureen telakalle, josta palattuaan se oli huhtikuusta lokakuuhun 1901 Etelä-Kiinan rannikolla. Alus oli jälleen Kuressa telakalla, koska kolme aluksen kattiloista ei pitänyt painetta, mikä laski huippunopeuden 14 solmuun. Alus palasi Kiinan rannikolle toukokuussa, mistä se palasi kesäkuussa Japaniin. Elokuussa 1902 alus todettiin sopimattomaksi ensilinjantehtäviin ja siirrettiin reserviin.

Lähes uutta alusta ei haluttu romuttaa, joten se siirrettiin maaliskuussa 1903 Kuren laivastontelakalle kunnostettavaksi. Telakalta palattuaan alus aloitti koululaivana tehden koulutuspurjehduksia Kiinan ja Korean rannikoilla. Lokakuussa ja marraskuussa 1903 alus kykeni osallistumaan sotaharjoituksiin risteilijöiden mukana. Akashi saattoi Sasebon ja Incheonin välille sukellusvenekommunikaatiokaapelia laskeneita aluksia 8.–17. tammikuuta 1904. Tammikuussa järjestetyissä nopeuskokeissa alus saavutti 19,5 solmun nopeuden.

Venäjän–Japanin sodan alkaessa alus oli Koreassa. Alus määrättiin merelle Korean niemimaan kaakkoisrannikolle, missä se oli viestiliikennekeskuksena. Sodan alussa alus osallistui Chemulponlahden taisteluun, japanilaisjoukkojen maihinnousun tukemiseen sekä Venäjän keisarikunnan laivaston risteilijä Varyagin ja tykkivene Korietzin upottamiseen. Myöhemmin alus osallistui Japanin 2. laivastossa Port Arthurin taisteluun. Se osui miinaan 10. joulukuuta 1904 Port Arthurin eteläpuolella, minkä seurauksena se siirrettiin telakalle. Palattuaan telakalta huhtikuussa 1905 Akashi siirrettiin koululaivaksi. Vuonna 1905 alus siirrettiin rannikonvalvontatehtäviin, mutta yhdistetyn laivaston mukana alus osallistui vielä sodan lopulla Tsushiman taisteluun upottaen panssariristeilijä Dmitri Donskoin.

Alus luokiteltiin 28. elokuuta 1912 toisen luokan risteilijäksi. Ensimmäisessä maailmansodassa alus kuului Japanin 2. laivastoon, jonka mukana se osallistui Qingdaon taisteluun. Vuonna 1916 alus sijoitettiin Singaporeen valvomaan Borneon ja Malakansalmen välisiä merireittejä, mikä oli sisältyi Japanin ja Britannian sopimukseen. Alus avusti huhtikuussa 1917 emälaivana Välimerelle kahdeksan torpedovenehävittäjää, jotka muodostivat kontra-amiraali Kōzō Satōn komentaman 10. ja 11. viiriköstä muodostetun 2. erikoislaivueen. Laivue sijoittui Maltalle. Izumo vapautti lippulaivan tehtävästä Akashin, joka palasi Japaniin. Alus oli sodan lopun Japanin kotivesillä.

Alus luokiteltiin 1. syyskuuta 1922 Washingtonin laivastosopimuksen seurauksena 2. luokan rannikkopuolustusalukseksi. Alus poistettiin alusluettelosta 1. huhtikuuta 1924 ja riisuttiin aseista. Se nimettiin Hai Kan No 2:ksi 6. heinäkuuta 1928. Alus upposi syöksypommittajien maalilaivana 3. elokuuta 1930 Izu Ōshiman eteläpuolella.Gardiner 1985, s. 225.

 Lähteet 

 Viitteet 

Luokka:Suma-luokan risteilijät
Luokka:Japanilaiset Venäjän–Japanin sodan risteilijät
Luokka:Japanilaiset ensimmäisen maailmansodan risteilijät
Luokka:Filippiinienmeren hylyt